Gordhan vs. OB: Uitspraak voorbehou | Maroela Media
Foto: Oupa Mokoena/African News Agency (ANA)
Uitspraak is Dinsdag in die hooggeregshof in Pretoria voorbehou in Pravin Gordhan, minister van openbare ondernemings, se aansoek om 'n dringende tussentydse aansoek teen adv. Busisiwe Mkhwebane, Openbare Beskermer.
Gordhan het die hofaansoek gebring om die remediërende optrede wat die OB in haar verslag oor die sogenaamde geheime eenheid by die Suid-Afrikaanse Inkomstediens (SAID) beveel het, te verhoed.
Julius Malema, leier van die EFF, het die hofsaak saam met ander lede van die party se leierskap bygewoon om hul ondersteuning aan Mkhwebane te wys. Volgens die EFF ondersteun hulle nie noodwendig vir Mkhwebane nie maar die amp wat sy beklee.
Adv. Thabani Masuku, Mkhwebane se regsverteenwoordiger, het tydens die saak 'n striemende aanval op Gordhan se aansoek gedoen en aan die hof gesê dit is beledigend en dat dit die kantoor van die OB ondermyn.
Masuku het gesê Gordhan se enigste beweegrede om die OB as korrup en wetlik ongeletterd te beskryf, is vanweë die bevindings wat sy oor die sogenaamde geheime eenheid gemaak het.
Hy het gesê die hof moet nie Gordhan se aansoek oorweeg nie, gegewe sy benadering. "'n Mens kan nie beledigend wees omdat jy nie met 'n siening saamstem nie," het hy gesê.
Adv. Wim Trengove, namens Gordhan, het aan die hof gesê dat Mkhwebane sy kliënt se aanbod om op die bevindings teen hom te reageer, geïgnoreer het.
Trengove het aangevoer Mkhwebane het 'n reputasie daarvoor dat sy sommige partye wat in haar verslae geïmpliseer word, nié die kans gee om te reageer voordat sy haar ondersoeke afhandel en negatiewe bevindings maak nie.
Hy het voortgegaan om Mkhwebane se bevindings te diskrediteer en gesê die geheime eenheid was heeltemal wettig en het 'n mandaat gehad om georganiseerde misdaad wat gepleeg is met die doel om die SAID te bedrieg, doeltreffend te beveg.
Nou wat soek malema se foto op hierdie berig en nie die een van die twee partye sinne nie. Is hy so belangrik? Wat my ook opval op die foto is dat hy met 'n wit persoon gesels, ek dog hy haaaat wittes. Ook maar net 'n foefie wat weergegee ward deur hom en sy kaders.
Nog 'n bloedneus oppad vir OB.
Malema ondersteun die OB weens sy aandeel in die VBS bank. Sal nie wil hê sy moet afgedank word nie dan is sy oranje oorpak nog 'n tree nader.